
LIETUVOS RESPUBLIKOS SEIMO
BIUDŽETO IR FINANSŲ KOMITETAS


PAGRINDINIO KOMITETO IŠVADA
DĖL LIETUVOS RESPUBLIKOS KREDITO UNIJŲ ĮSTATYMO NR. I-796 14 STRAIPSNIO PAKEITIMO ĮSTATYMO PROJEKTO 
NR. XIIIP-3364

2019-12-11  Nr. 109-P-52 
Vilnius



1. Komiteto posėdyje dalyvavo: Biudžeto ir finansų komiteto nariai: Valius Ąžuolas, Algirdas Butkevičius, Kęstutis Glaveckas, Rasa Budbergytė, Mykolas Majauskas, Viktoras Rinkevičius, Vida Ačienė, Gintarė Skaistė, Rita Tamašunienė, Juozas Varžgalys. Biudžeto ir finansų komiteto biuras: patarėjai: Dalia Mudėnienė, Jolanta Dzikaitė, Jolanta Žaltkauskienė, vyr. specialistė Agnė Gedraitytė, padėjėja Danguolė Zabulėnienė, Jolanta Matiliauskienė.
2. Ekspertų, konsultantų, specialistų išvados, pasiūlymai, pataisos, pastabos (toliau – pasiūlymai):
	Eil.
Nr.
	Pasiūlymo teikėjas, data
	Siūloma keisti
	
Pasiūlymo turinys

	Komiteto nuomonė
	Argumentai, 
pagrindžiantys nuomonę

	
	
	str.
	str. d.
	p.
	
	
	

	1. 
	Seimo kanceliarijos Teisės departamentas, 2019-04-12
	
	
	
	Įvertinę projekto atitiktį Konstitucijai, įstatymams, teisėkūros principams ir teisės technikos taisyklėms, teikiame šias pastabas:
1.	Projektu siūloma pakeisti įstatymo 14 straipsnio 2 dalį ir nustatyti, kad grąžinant asmeniui pajinį įnašą, pajus proporcingai mažinamas tik tada, kai kredito unijos nuostolių, įrašytų tų metų, kuriais narystė kredito unijoje pasibaigė ar kuriais buvo gautas prašymas grąžinti pajinius įnašus, patvirtintoje metinėje balansinėje ataskaitoje (toliau – nuostoliai), ir privalomojo rezervo arba rezervinio kapitalo (toliau – rezervinis kapitalas) bendra suma yra neigiama. Pagal aiškinamąjį raštą, siūlymu siekiama teisingesnio teisinio reguliavimo: atsižvelgiant į tai, kad ankstesnių metų uždirbtas pelnas būdavo pervedamas į rezervinį kapitalą, nėra teisinga, grąžinant pajus, atsižvelgti tik į balansinėje ataskaitoje įrašytas nuostolių sumas ir nevertinti sumų, sukauptų kredito unijos rezerviniame kapitale. Projekto nuostata diskutuotina.  
	Pastebėtina, kad pagal galiojančio įstatymo 39 straipsnio 2 dalį, atskaitymai į privalomąjį rezervą arba rezervinį kapitalą iš kredito unijos pelno yra privalomi ir negali būti mažesni kaip 90 procentų kredito unijos paskirstytinojo pelno, iki privalomasis rezervas arba rezervinis kapitalas ir atsargos kapitalas sudarys ne mažiau 9/10 kredito unijos nuosavo kapitalo. Suformavus reikiamo dydžio rezervinį kapitalą, atskaitymai į jį daromi tik jam sumažėjus (kai iš jo buvo padengti atitinkamų finansinių metų nuostoliai). Taigi galima situacija, kai asmuo tapo kredito unijos nariu tada, kai rezervinis kapitalas jau buvo suformuotas, t. y. tapo be nuostolių veikiančios kredito unijos nariu, tačiau kredito unijai patyrus nuostolių, pareikalavo grąžinti jam pajų. Pagal galiojantį teisinį reguliavimą, tokiam asmeniui grąžintinas pajinis įnašas būtų proporcingai mažinamas, atsižvelgiant į  kredito unijos nuostolių sumas. Tačiau pritarus projektui, tokiam asmeniui grąžintinas pajinis įnašas nebūtų mažinamas, jeigu rezervinio kapitalo ir nuostolių bendra suma būtų teigiama. Svarstytina, ar tokia nuostata, atsižvelgiant į kredito unijos nario teises, pareigas ir atsakomybę (galiojančio įstatymo 11 ir 16 straipsniai) bei į galiojančio įstatymo 40 straipsnio 6 dalies nuostatą dėl pareigos padengti kredito unijos patirtus nuostolius, būtų teisinga kitų kredito unijos narių atžvilgiu.
	Pastebėtina ir tai, kad pagal galiojančio įstatymo 14 straipsnio 3 dalį, leidimas mažinti pajinį kapitalą išduodamas, jeigu priežiūros institucija įsitikina, kad sumažinus kredito unijos pajinį kapitalą jis bus pakankamas užtikrinti stabilią ir patikimą kredito unijos veiklą. Taigi tuo atveju, kai kredito unijos nuostoliai būtų tokie dideli, jog nuostolių ir rezervinio kapitalo bendra suma būtų neigiama, vargu ar būtų išduotas leidimas mažinti pajinį kapitalą.
	Nepritarti
	Pakeitus KU įstatymo nuostatas, nario atsakomybė dengti kredito unijos nuostolius nesumažėja nepriklausomai nuo narystės pradžios datos, taip pat atsižvelgus į kitas šiuo metu galiojančias KU įstatymo straipsnių nuostatas dėl kredito unijų narių teisių, pareigų ir atsakomybės, pakeitimas taip pat būtų teisingas kitų KU narių atžvilgiu. Keičiama įstatymo nuostata tiesiog siūloma įtvirtinti teisingesnį  traktavimą, kad kredito unija turi sukauptus nuostolius tuomet, kai bendra nuostolių ir rezervų suma yra neigiama. Pakeitus įstatymo nuostatas, pagal pateiktą pavyzdį anksčiau įstojusių KU narių padėtis nėra bloginama ar gerinama, iš esmės ji išlieka nepakitusi, tik teisingesniu pagrindu yra atsiskaitoma su vėliau įstojusiais nariais (traktuojant, kad kredito unija turi sukauptus nuostolius tada, kai bendra sukauptų nuostolių ir rezervų suma yra neigiama). Tuo atveju, jei sukaupto rezervinio kapitalo nepakaktų kredito unijos einamųjų metų nuostoliams padengti, pajinis įnašas už pagrindinį ir (ar) papildomus pajus būtų mažinamas.

Pažymėtina, kad nagrinėjant kredito unijos prašymą dėl pajinio kapitalo mažinimo, vertinamas ne tik kredito unijos veiklos rezultatas, tačiau bendra finansinė būklė, veiklos riziką ribojančių normatyvų vykdymas. Leidimas išduodamas tik įsitikinus, kad sumažintas kredito unijos pajinis kapitalas bus pakankamas užtikrinti stabilią ir patikimą kredito unijos veiklą.

	2. 
	Seimo kanceliarijos Teisės departamentas, 2019-04-12
	
	
	
	2. Atsižvelgiant į tai, jog įstatymo projektu siekiama reguliuoti su kredito įstaigų veikla susijusius teisinius santykius ir į tai, kad kredito unijų priežiūros institucija yra Lietuvos bankas, teigtina, kad dėl įstatymo projekto turėtų būti gauta šios institucijos išvada.
	Pritarti
	Gauta Lietuvos banko išvada.

	3. 
	Seimo kanceliarijos Teisės departamentas, 2019-04-12
	2
	
	N
	3.	Atkreipiame dėmesį, jog pagal Teisėkūros pagrindų įstatymo 20 straipsnio 4 dalį, „Teisės aktai, keičiantys ar nustatantys naują ūkio subjektų veiklos ar jos priežiūros teisinį reguliavimą, paprastai įsigalioja gegužės 1 dieną arba lapkričio 1 dieną, tačiau visais atvejais ne anksčiau kaip po trijų mėnesių nuo jų oficialaus paskelbimo dienos.“ Todėl siūlytina nustatyti vėlesnę įstatymo įsigaliojimo datą.
	Pritarti 
	Papildyti įstatymo projektą 2 straipsniu ir jį išdėstyti taip:
„2 straipsnis. Įstatymo įsigaliojimas
Šis įstatymas įsigalioja 2020 m. balandžio 1 d.“

	4. 
	Seimo kanceliarijos Teisės departamentas, 2019-04-12
	
	
	
	4.	Pagal teisės technikos taisykles, įstatymą pasirašančio asmens pareigos nurodytinos taip: „Respublikos Prezidentas“.
	Pritarti
	

	5. 
	Seimo kanceliarijos Teisės departamentas, 2019-04-12
	
	
	
	5. Atkreipiame dėmesį, kad analogiškas siūlomam keisti teisinis reguliavimas yra įtvirtintas ir Centrinių kredito unijų įstatymo 15 straipsnio 5 dalyje, todėl, pritarus teikiamam projektui, svarstytina galimybė atitinkamai pakeisti ir nurodytą Centrinių kredito unijų įstatymo straipsnį.
	Nepritarti
	Atsižvelgiant į centrinių kredito unijų narių pobūdį (centrinių kredito unijų nariai yra kitos kredito unijos, t.y. profesionalūs rinkos dalyviai), centrinių kredito unijų įstatymo keitimas šiuo aspektu nėra aktualus.  Be to, 2019 m. gegužės 28 d. Lietuvos Respublikos centrinių kredito unijų įstatymo Nr. VIII-1682 5, 15, 17, 20, 30, 32 ir 42 straipsnių pakeitimo įstatymu Nr. XIII-2131 minėta nuostata jau keista.

	6. 
	Europos teisės departamentas prie LR Teisingumo ministerijos, 2019-04-24
	
	
	
	Išnagrinėję Lietuvos Respublikos kredito unijų įstatymo Nr. I-796 14 straipsnio pakeitimo įstatymo projektą Nr. XIIIP-3364, informuojame, kad pastabų neturime.

	Atsižvelgti
	



3. Piliečių, asociacijų, politinių partijų, lobistų ir kitų suinteresuotų asmenų pasiūlymai: negauta.
4. Valstybės ir savivaldybių institucijų ir įstaigų pasiūlymai:

	Eil.
Nr.
	Pasiūlymo teikėjas, data
	Siūloma keisti
	
Pasiūlymo turinys

	Komiteto nuomonė
	Argumentai, 
pagrindžiantys nuomonę

	
	
	str.
	str. d.
	p.
	
	
	

	
	Lietuvos bankas, 2019-06-12
	
	
	
	DĖL KREDITO UNIJŲ ĮSTATYMO NR. I-796 14 STRAIPSNIO PAKEITIMO ĮSTATYMO PROJEKTO NR. XIIIP-3364
Įvertinę Lietuvos Respublikos kredito unijų įstatymo Nr. I-796 14 straipsnio pakeitimo įstatymo projektą Nr. XIIIP-3364, informuojame, kad pateiktam įstatymo projektui pritariame. 
	Atsižvelgti
	



5. Subjektų, turinčių įstatymų leidybos iniciatyvos teisę, pasiūlymai: 

	Eil.
Nr.
	Pasiūlymo teikėjas, data
	Siūloma keisti
	Pastabos
	Pasiūlymo turinys
	Komiteto nuomonė
	Argumentai, 
pagrindžiantys nuomonę

	
	
	str.
	str. d.
	p.
	
	
	
	

	1. 
	Seimo nariai Valius Ąžuolas, Andrius Palionis, 2019-11-14
	1
	
	
	N
	Argumentai: 
Atsižvelgiant į tai, kad Stabilizacijos fondas yra apibrėžtas tik Centrinių kredito unijų įstatyme ir visiškai nėra minimas Kredito unijų įstatyme bei siekiant Kredito unijų įstatymo suderinamumo su Centrinių kredito unijų įstatymu bei įnešti daugiau aiškumo ir skaidrumo į Kredito unijų įstatymą, siūlome papildyti Kredito unijų įstatymo 4 straipsnį, jame įdedant papildomą punktą, nurodantį, kad įmokos į stabilizacijos fondą yra privalomos kredito unijoms.
Pasiūlymas: 
1. Papildyti įstatymo projektą 1 straipsniu ir jį išdėstyti taip:
       „1 straipsnis. 4 straipsnio pakeitimas
      Papildyti 4 straipsnį 6 dalimi:
      „6. Įmokos į stabilizacijos fondą, kaip tai apibrėžta Centrinių kredito unijų įstatymo 26 straipsnyje, yra privalomos įmokos kredito unijoms.“
Projekto 1 ir 2 straipsnius laikyti 2 ir 3 straipsniais.
	Pritarti
	

	2. 
	Seimo nariai Valius Ąžuolas, Andrius Palionis, 2019-11-14
	2
	
	
	N
	Argumentai: 
Kredito unijų įstatymas iš esmės numato labai siaurą klientų sąrašą, iš kurių galima būtų priimti indėlius ir kitas grąžintinas lėšas. Pastebėtina, jog praktikoje kredito unijos sulaukia paklausimų iš antstolių, notarų ar advokatų, ar pastarieji galėtų tapti kredito unijų klientais ir iš jų galėtų būti priimti indėliai ir kitos grąžintinos lėšos, jiems netampant kredito unijos nariais. Siūlytina išplėsti kredito unijų klientų ratą ir papildyti įstatymą nuostatomis, kurios leistų kredito unijoms priimti lėšas iš notarų, antstolių ir advokatų.
Pasiūlymas:
1. Papildyti įstatymo projektą 2 straipsniu ir jį išdėstyti taip:
„2 straipsnis. 5 straipsnio pakeitimas
Pakeisti 5 straipsnio 6 dalį ir ją išdėstyti taip:
      „6. Be šio straipsnio 4 dalyje nurodytų asmenų, indėlius ir kitas grąžintinas lėšas kredito unija turi teisę priimti ir iš Lietuvos Respublikos biudžetinių įstaigų, jeigu tai numatyta kredito unijų steigimo dokumentuose, Lietuvos Respublikoje įsteigtų asociacijų, religinių bendruomenių ir bendrijų, profesinių sąjungų organizacijų, labdaros ir paramos fondų, tarptautinių ar užsienio valstybių labdaros ir paramos fondų, advokatų, notarų, antstolių, kredito unijos narių steigiamų juridinių asmenų, kurie gali būti kredito unijos asocijuotais nariais pagal šio įstatymo 10 straipsnio 4 dalyje nurodytus reikalavimus, taip pat Lietuvos Respublikos civilinio kodekso nustatyta tvarka iš kredito unijos narių nepilnamečių vaikų (įvaikių) ar globojamų vaikų, jeigu bent vienas iš tėvų (įtėvių) ar globėjų (rūpintojų) yra kredito unijos narys“.
Projekto 2 ir 3 straipsnius laikyti 3 ir 4 straipsniais.
	Pritarti
	

	3. 
	Seimo nariai Valius Ąžuolas, Andrius Palionis, 2019-11-14
	4
	
	
	N
	Argumentai: 
Kredito unijų įstatyme yra numatyta, kad apie šaukiamą eilinį visuotinį narių susirinkimą (toliau – VNS) valdyba privalo ne vėliau kaip prieš 20 dienų iki susirinkimo dienos, be įstatuose nurodytų informavimo būdų, paskelbti kredito unijos interneto svetainėje (jeigu ją kredito unija turi), paskelbti centrinės kredito unijos, kurios nare yra kredito unija, interneto svetainėje ir pranešti kredito unijos nariams raštu vienu iš šių būdų: asmeniškai, paštu ar elektroninių ryšių priemonėmis (elektroniniu paštu, trumpąja (SMS) žinute ar per elektroninės bankininkystės sistemas). Manytina, jog toks sudėtingas informavimas yra perteklinis ir taupant kredito unijų finansinius bei administracinius kaštus, užtektų paskelbimo viešuoju, visiems prieinamu būdu – unijos internetinėje svetainėje, centrinės kredito unijos, kurios nare yra kredito unija, interneto svetainėje ar viešų pranešimų Registrų centro elektroniniame leidinyje arba per elektronines bankininkystės sistemas. Siuntimas SMS neužtikrina narių dalyvavimo VNS, be to, kredito unijos dėl tokio informavimo patiria papildomus kaštus, kuriuos galėtų skirti darbuotojų mokymams, motyvavimui ar kitoms kredito unijos reikmės.
Pasiūlymas: 
1. Papildyti įstatymo projektą 4 straipsniu ir jį išdėstyti taip:
„4 straipsnis. 21 straipsnio pakeitimas
Pakeisti 21 straipsnio 1 dalį ir ją išdėstyti taip:
          „1. Eilinį visuotinį narių susirinkimą šaukia kredito unijos valdyba kasmet ne vėliau kaip per 4 mėnesius nuo finansinių metų pabaigos. Apie šaukiamą eilinį visuotinį narių susirinkimą kredito unijos valdyba privalo ne vėliau kaip prieš 20 dienų iki susirinkimo dienos, be įstatuose nurodytų informavimo būdų, paskelbti kredito unijos interneto svetainėje (jeigu ją kredito unija turi), paskelbti centrinės kredito unijos, kurios nare yra kredito unija, interneto svetainėje, paskelbti regioninėje spaudoje ir pranešti kredito unijos nariams raštu vienu iš šių būdų: asmeniškai, paštu ar elektroninių ryšių priemonėmis (elektroniniu paštu, trumpąja (SMS) žinute ar per elektroninės bankininkystės sistemas elektroninių ryšių priemonėmis: elektroniniu paštu, trumpąją (SMS) žinute arba per elektroninės bankininkystės sistemas.“
Projekto 4 straipsnį laikyti 5 straipsniu.
	Pritarti
	

	4. 
	Seimo nariai Valius Ąžuolas, Andrius Palionis, 2019-11-14
	5
	
	
	N
	Argumentai:
Kredito unijos teikia finansines paslaugas fiziniams ir juridiniams asmenims, atitinkantiems Įstatymo 10 straipsnio reikalavimus. Praktikoje dažnai susiklosto situacija, kai asmenys, siekiantys tapti kredito unijos nariais, nori pradėti naudotis kredito unijos teikiamomis finansinėmis paslaugomis tą pačią dieną. Vienos kredito unijos, siekdamos užtikrinti kuo operatyvesnį naujų narių priėmimą, organizuoja kredito unijos valdybos posėdžius kiekvieną dieną. Toks kredito unijos narių priėmimo modelis yra didelė administracinė našta mažoms kredito unijoms, kuriose dirba nedidelis darbuotojų skaičius. Kitos kredito unijos organizuoja valdybos posėdžius ne kiekvieną dieną, tačiau toks pasirinktas modelis nėra palankus asmenims, siekiantiems tapti kredito unijos nariais. Kredito unijos, atsižvelgdamos į tai, kad naujus narius į kredito uniją priima kredito unijos valdyba, kaip tai numato Įstatymo 25 straipsnio 3 dalies 1 punkte, neturi galimybės operatyviai priimti naujus narius į kredito uniją arba ši galimybė yra labai apsunkinta. 
Pasiūlymas:
1.	Papildyti įstatymo projektą 5 straipsniu ir jį išdėstyti taip:
      „5 straipsnis. 25 straipsnio pakeitimas
      Pakeisti 25 straipsnio 3 dalies 1 punktą ir jį išdėstyti taip:
„1) priima naujus narius į kredito uniją, sprendžia narystės kredito unijoje pasibaigimo klausimus, išskyrus klausimus dėl nario pašalinimo. Valdyba gali pavesti administracijos vadovui priimti naujus narius fizinius asmenis į kredito uniją.“
2. Projekto 5 straipsnį laikyti 6 straipsniu.
	Pritarti
	

	5. 
	Seimo nariai Valius Ąžuolas, Andrius Palionis, 2019-11-14
	6
	
	
	N
	Argumentai: 
Siekiama atkreipti dėmesį, kad kredito unijos specialistų kompetencijos ir funkcijos apibrėžiamos specialistų pareiginiuose nuostatuose, kuriuos tvirtina ne VNS, o būtent administracijos vadovas. Todėl nėra tikslinga išskirti rizikos vertinimo specialistą ir jo kompetenciją bei funkcijas įtvirtinti VNS dokumentuose. Tokie VNS tvirtinami dokumentai, kuriuose, remiantis šiuo metu galiojančia įstatymo redakcija, galėtų būti reglamentuotos išimtinai rizikos vertinimo specialisto kompetencija ir funkcijos, galėtų būti įstatai arba pareiginiai nuostatai. Pažymėtina, tai yra papildoma administracinė bei finansinė našta kredito unijai: VNS sušaukimas, iš naujo tvirtinami kredito unijos įstatai, jų registracija ir pan. Siūlytina, kad tai galėtų atlikti administracijos vadovas, patvirtindamas rizikos vertinimo specialisto pareiginius nuostatus, juose atitinkamai numatant kompetenciją ir funkcijas, kaip ir kitų kredito unijos specialistų.
Pasiūlymas: 
1. Papildyti įstatymo projektą 6 straipsniu ir jį išdėstyti taip:
„6 straipsnis. 29 straipsnio pakeitimas
Pakeisti 29 straipsnio 3 dalį ir ją išdėstyti taip:
„3. Kai kredito unijos turtas pasiekia 15 000 000 eurų arba daugiau, kredito unija privalo turėti bent vieną rizikos vertinimo specialistą, kurio kompetencija ir funkcijos nustatytos kredito unijos įstatuose ir (arba) kituose kredito unijos visuotinio narių susirinkimo patvirtintuose dokumentuose.“
Projekto 6 straipsnį laikyti 7 straipsniu.
	Pritarti
	

	6. 
	Seimo nariai Valius Ąžuolas, Andrius Palionis, 2019-11-14
	
	
	
	
	Argumentai:
Atsižvelgiant į papildomai į įstatymo projektą įtrauktus straipsnius, siūlytina keisti projekto pavadinimą.
Pasiūlymas: 
Pakeisti projekto pavadinimą ir jį išdėstyti taip:
“LIETUVOS RESPUBLIKOS KREDITO UNIJŲ ĮSTATYMO NR. I-796 4, 5, 14, 21, 25 IR 29 STRAIPSNIŲO PAKEITIMO ĮSTATYMAS“.  
	Pritarti
	



6. Seimo paskirtų papildomų komitetų / komisijų pasiūlymai: negauta.
7. Komiteto sprendimas ir pasiūlymai:
7.1. Sprendimas: Pritarti įstatymo projektui Nr. XIIIP-3364, Komiteto patobulintam atsižvelgiant į Seimo kanceliarijos Teisės departamento pastabas ir Seimo narių pasiūlymus, ir Komiteto išvadoms.
7.2. Pasiūlymai: negauta.
8. Balsavimo rezultatai: už – 6, prieš – 2, susilaikė – 0. 2 nedalyvavo balsavime.
9. Komiteto paskirti pranešėjai: J.Varžgalys, K.Glaveckas.
10. Komiteto narių atskiroji nuomonė: negauta.

PRIDEDAMA. Komiteto siūlomas įstatymo projektas, jo lyginamasis variantas.


Komiteto pirmininkas											     	       Valius Ąžuolas
















Biuro patarėja Jolanta Žaltkauskienė

